פיגוע הירי באזור התעשייה ברקן

פיגוע הירי באזור התעשייה ברקן, הוא פיגוע טרור שבוצע בבוקר 7 באוקטובר 2018 במפעל של קבוצת אלון באזור התעשייה ברקן שבשומרון. פיגוע הירי בוצע על ידי מחבל פלסטיני שרצח שני ישראלים, ופצע אישה אחת באורח קשה. המחבל נמלט לאחר הירי. כוחות הביטחון ניהלו מצוד אחר המחבל והוא נהרג כעבור כחודשיים בקרב יריות במהלך ניסיון לעוצרו סמוך לשכם. הפיגוע התרחש במפעל "אלון" למיחזור אשפה באזור התעשייה ברקן, שבו עובדים ישראלים ופלסטינים זה לצד זה. לפי העדויות, המחבל הגיע למפעל בשעה 06:45 כביכול לתקן תקלת חשמל במשרד. הוא הצטייד באזיקונים ממחסנאי המפעל, בטענה שזקוק להם לטיפול בתקלה. לאחר שסיים את הטיפול בתקלה, בסביבות השעה 07:30 ירד להביא את כלי נשקו — תת-מקלע מסוג "קרלו", עלה לקומה השנייה שבה נמצאת ההנהלה, הוא ניגש לעובדת שישבה בסוף המסדרון, וכפה באיומים על מנקה פלסטיני שנכח במקום לקשור אותה באמצעות האזיקונים. לאחר מכן הוא הורה למנקה להימלט. עובדת אחרת, אשר ישבה במשרד סמוך, ניגשה לראות מה מתרחש, והמחבל ירה בה ופצע אותה בבטנה. היא הצליחה לחזור למשרדה, ולהסתתר מתחת לאחד השולחנות. לאחר מכן ירה המחבל שני קליעים מטווח קרוב באישה שקשר קודם לכן ורצח אותה. עובד אחר שמע את קולות הירי, וניסה להימלט, אך המחבל ירה גם בו והרג אותו. בהמשך נתקל המחבל בעובד נוסף, שלדבריו שלף אקדח, ירה בו והחטיא. המחבל ניסה לירות בעובד, אך אז אירעה תקלה בכלי הנשק, אשר הובילה אותו לברוח מהזירה ולהימלט על גבי אופנוע. הפצועה כבת 54, פונתה לבית החולים בילינסון בפתח תקווה כאשר מצבה הוגדר תחילה קשה ולאחר מכן התייצב לבינוני. היא שוחררה לביתה למחרת. העובדים שנרצחו בפיגוע הם זיו חג'בי בן 35 מראשון לציון וקים לבנגרונד-יחזקאל בת 28 מראש העין, הם נמצאו מתים כשכוחות מד"א הגיעו לזירה. תחילה אמרו במשטרה כי הרקע לירי אינו ברור, ובצה"ל אמרו כי "הרקע לאירוע טרם נקבע ונבדקים כלל הכיוונים". לאחר מספר שעות נקבע כי מדובר בפיגוע. מצוד נפתח אחר החשוד בירי. כוחות ביטחון גדולים ושב"כ ניהלו מרדף אחר היורה שבו השתתפו גם כוחות ימ"מ, דובדבן, לוט"ר ועוקץ. בכלי תקשורת פלסטיניים דווח כי מנגנוני הביטחון של הרשות הפלסטינית השתתפו בחיפושים. כוחות צה"ל הגיעו לבית המחבל והחלו לחקור את הוריו. מהחקירה עולה שהמחבל השאיר 3 ימים לפני הירי מכתב התאבדות אצל חברו, עובד במפעל גם הוא. חברו, שלא דיווח על כך לאיש, נעצר ונחקר. בחקירה נבדק החשד כי היורה התכוון לקחת עובדים במפעל כבני ערובה. במהלך הלילה שלאחר הפיגוע, כוחות צה"ל בשיתוף שב"כ ומג"ב פשטו על הכפר שוויכה. במסגרת הפעילות בוצעו מספר מעצרים ולפי דיווח פלסטיני אחותו של המחבל נעצרה. בנוסף השב"כ תיחקר את המנקה הפלסטיני, תושב שכם כבן 20, שקשר באזיקונים את הנרצחת. הוא לא נעצר וגם לא חשוד בסיוע. המחבל הוא אשרף נעאלווה, פלסטיני בן 23 תושב הכפר שוויכה שליד טולכרם. הוא עבד במקום ארבעה חודשים כחשמלאי ואף החזיק באישור עבודה אשר אמור לפוג בחודש הבא. כשבועיים לפני הירי לא הגיע לעבודתו במפעל וסיפר כי הוא חולה. לפני הירי כתב בחשבון הפייסבוק: "אלוהים, תן לי לשמוע את מה שאני מייחל לו. אתה גדול המבשרים". יומיים לפני כן כתב: "תהיה שמח בלי סיבה". אף גורם לא נטל אחריות על פיגוע הירי, וגם לא זוהתה השתייכות ארגונית כלשהי של נעאלווה לאחד מארגוני הטרור. המחבל נמלט לאחר הירי, והתנהל מצוד אחריו. ב-13 בדצמבר 2018, כחודשיים לאחר הפיגוע, הצליחו כוחות הביטחון לאתר את המחבל במחנה הפליטים עסכר שבשכם, והוא נהרג על ידי הימ"מ במהלך הניסיון לעוצרו. מפקד פיקוד המרכז אלוף נדב פדן, הוציא צו הריסה לבית שבו התגורר המחבל. על פי הצו קומת המרתף וקומת הקרקע של המבנה יהרסו. בתגובה, משפחת המחבל עתרה לבג"ץ והוא השהה את ההריסה. ב-17 בדצמבר 2018, מעל חודשיים לאחר ביצוע הפיגוע, הרס צה"ל באמצעות מחפר ופטישים מספר חלקי קירות מהקומה התחתונה של בית המחבל, לאור עמדת הפרקליטות הצבאית, שאושרה בבג"ץ, כי אין להרוס את כלל המבנה היות שהמחבל עצמו לא עשה שימוש בקומות העליונות של הבית. על כך נמתחה ביקורת רבה מצד משפחות הנרצחים בפיגוע, שדרשו את הריסת הבית כולו הואיל והוכח שכל בני משפחת המחבל היו שותפים במידה כזו או אחרת בביצוע הפיגוע. במאי 2019 הורשעה ואפה נעאלווה, אמו של המחבל, באי-מניעת פשע, משום שידעה על כוונת בנה לבצע פיגוע, ולא פעלה כדי למנוע זאת ממנו. ביולי 2019 הורשע אמג'ד וליד סלימאן נעאלוה, אחיו של המחבל, בעבירה של אי מניעת החזקת נשק בידי אחיו אשרף, ובעבירה של שיבוש הליכי משפט, ונגזר עליו עונש של שנה מאסר בפועל ושנה מאסר על תנאי. ביולי 2020 פתחה משפחתה של קים יחזקאל-לבנגרונד חנות ומספרה לחיות מחמד בשם "קימוסבי" על שמה של קים. בר פלג, גבר ואשה נרצחו בפיגוע ירי באזור תעשייה ברקן ליד אריאל; מצוד אחר המחבל, באתר הארץ, 7 באוקטובר 2018 אלישע בן קימון, איתי בלומנטל, אליאור לוי, רועי רובינשטיין ורותם אליזרע, ירי בברקן: גבר ואישה נרצחו, פלסטיני נמלט, באתר ynet, 7 באוקטובר 2018 אור הלר, טען שהגיע לתקן תקלת חשמל, כפת - וירה: מסלול הקטל של המחבל, באתר חדשות 13 (לשעבר ערוץ עשר), 07 באוקטובר 2018 אבי אשכנזי, מאיה הורודניצ'אנו, אמיר בוחבוט, אור רביד, טל שלו‏, גבר ואישה נרצחו בפיגוע ירי בברקן שבשומרון; החשוד נמלט, באתר וואלה, 7 באוקטובר 2018 אלון חכמון, טל לב רם, ‏גבר ואישה נרצחו בפיגוע ירי באזור התעשייה ברקן בשומרון, באתר מעריב אונליין, 7 באוקטובר 2018 חדשות 2, ‏התחזה לחשמאלי - ורצח את קים, באתר ‏מאקו‏, 7 באוקטובר 2018 כרמל דנגור, רועי שרון ויערה שפירא, הפיגוע במפעל: עדויות - המחבל כפה על מנקה פלסטיני לאזוק את קים, באתר כאן – תאגיד השידור הישראלי, 8 באוקטובר 2018 אלי רוטמן, ‏הפיגוע בברקן - המחבל הורה למנקה: "קשור את הפקידה", באתר כיכר השבת, 7 באוקטובר 2018 אלישע בן קימון, איתי בלומנטל, רועי רובינשטיין, אליאור לוי ומורן אזולאי, שני נרצחים בפיגוע בברקן, ההרוגה נמצאה כפותה, באתר ynet, 7 באוקטובר 2018 יניב קובוביץ, בר פלג, המחבל כפת את הנרצחת לפני שירה בה, מעצור בנשק גרם לו להימלט, באתר הארץ, 7 באוקטובר 2018 נועם אמיר, פיגוע ירי בברקן: שני נרצחים ופצועה בינוני, באתר ערוץ 20, 7 באוקטובר 2018(הקישור אינו פעיל, 21.5.2022). ערוץ 7, גבר ואישה נרצחו בפיגוע בשומרון, באתר ערוץ 7, 7 באוקטובר 2018. גיא עזרא, ‏בשורות טובות: הפצועה מהפיגוע שוחררה לביתה, באתר "סרוגים", 8 באוקטובר 2018 כיכר השבת, ‏חשד לפיגוע ירי בברקן: שני פצועים אנוש; פלסטיני נמלט, באתר כיכר השבת, 7 באוקטובר 2018. רענן בן צור, רועי רובינשטיין, אלישע בן קימון, רותם אליזרע ואיתי בלומנטל, קים וזיו נרצחו בפיגוע, יחידות מיוחדות משתתפות במרדף, באתר ynet, 7 באוקטובר 2018 ניר דבורי, ‏המחבל השאיר מכתב התאבדות אצל חבר, באתר ‏מאקו‏, 7 באוקטובר 2018. לילך שובל, המצוד אחר המחבל: אחותו נעצרה, באתר ישראל היום, 8 באוקטובר 2018. אלישע בן קימון ואיתי בלומנטל, רץ לעבר קים - ועבר למשרד של זיו: מסע הרצח של המחבל, באתר ynet, 7 באוקטובר 2018 יניב קובוביץ, המחבל השאיר מכתב התאבדות, כוחות הביטחון עצרו חשודים בסיוע לו, באתר הארץ, 7 באוקטובר 2018 יואב זיתון, אחרי כחודשיים: חוסל המחבל שביצע את הפיגוע בברקן, באתר ynet, 13 בדצמבר 2018. יואב זיתון ואלישע בן קימון, המחבל מברקן לא נתפס - אבל לביתו הוצא צו הריסה, באתר ynet, 6 בנובמבר 2018. בג"ץ עצר את הריסת בית המחבל מברקן, באתר ynet, 8 בנובמבר 2018. יואב זיתון, אליאור לוי ורועי רובינשטיין, צה"ל הרס חלק מבית המחבל שרצח שניים בברקן, באתר ynet, 17 בדצמבר 2018. לוחמי צה"ל הרסו את המרתף והקומה הראשונה בבית המחבל. תיעוד, באתר צה"ל, 17 בדצמבר 2018. אלכסנדרה לוקש ואיתמר אייכנר, משפחות הנרצחים בברקן על הריסת בית המחבל: "לא מקבלים חצי עבודה", באתר ynet, 17 בדצמבר 2018. טל לב רם, ‏"ידעה על כוונתו להפוך לשהיד": הורשעה אם המחבל שביצע את הפיגוע בברקן, באתר מעריב אונליין, 16 במאי 2019 בית המשפט הצבאי (שומרון) 7646/18 התביעה הצבאית נגד אמג'ד וליד סלימאן נעאלוה, ניתן ב-17 ביולי 2019 (באתר "נבו") בית המשפט הצבאי (שומרון) 7646/18 התביעה הצבאית נגד אמג'ד וליד סלימאן נעאלוה, ניתן ב-7 באוגוסט 2019 (באתר "נבו")